Contractul pentru activitatea de salubrizare (colectare, transport, transfer și tratare a deșeurilor) în județul Prahova va expira la finele anului 2024. Vicepreședintele Consiliului Județean Prahova, cu atribuții de președinte, Dumitru Tudone, a anunțat că au fost demarat procedurile pentru organizarea unei noi licitații.
Aleșii județeni prahoveni au fost convocați, joi, la o nouă ședință a Consiliului Județean Prahova. Pe ordinea de zi s-a aflat și proiectul de hotărâre privind acordarea unui mandat special vicepreședintelui Consiliului Județean Prahova, Dumitru Tudone (PNL) în Adunarea Generală a Asociației de Dezvoltare Intercomunitară "Parteneriatul pentru Managementul Deșeurilor Prahova" pentru aprobarea modificării tarifelor de salubriuzare în Zona 1 Bușteni.
Întrebat ce se întâmplă cu activitatea de salubrizare la finalizarea contractului, vicepreședintele Consiliului Județean Prahova a anunțat că deja au demarat procedurile pentru organizarea unei noi licitații.
"Contractul va expira la sfârșitul anului din câte cunosc. (…) Toate procedurile pentru organizarea noii licitații au demarat de acum. Au demarat în vederea pregătirii tuturor pașilor necesari demarării licitației pentru o nouă perioadă", a precizat Dumitru Tudone, vicepreședintele Consiliului Județean Prahova cu atribuții de președinte.
Proiectul de hotărâre, care viza modificarea tarifelor în zona 1 Bușteni, a fost aprobat cu 32 de voturi pentru.
Tarifele propuse pentru utilizatorii casnici
- deșeuri municipale reziduale – 5,26 lei/locuitori/luna, fără T.V.A.;
- biodeșeuri – 6.02 lei/locuitori/luna, fără T.V.A.;
- deșeuri reciclabile – 3,86 lei/locuitori/lună, fără T.V.A.;
Tarife propuse pentru utilizatorii non-casnici
- Tarif deșeuri municipale – 283,2 lei/to, fără T.V.A.;
- Tarif biodeșeuri – 274,64 lei/to, fără T.V.A.;
- Tarif deșeuri reciclabile – 399, 98 lei/to, fără T.V.A.
Potrivit raportului de specialitate dacă tarifele vor fi aprobate în ADI Deșeuri, tariful de gestionare va cuprinde costurile tuturor activitățile desfășurate pe flux, respectiv:
- activitatea operatorului de colectare,
- activitatea de tratare mecano biologică,
- activitatea de sortare,
- activitatea de depozitare
- Contribuția pentru Economia Circulară, conform legislației în vigoare în cuantum de 160 de lei/tonă.